KØB DIN BILLET TIL ÅRETS NORDJYDE Året var 1984, da norske Knut Arild Gulbrandsen bosatte sig i Nordjylland. Han var kommet til landsdelen for at uddanne sig til socialpædagog - for han følte sig inspireret af den danske måde at behandle udsatte mennesker på. Nu er der snart gået 40 år siden dengang - og Knut Arild Gulbrandsen har ikke været tættere knytt et til vores dejlige del af Danmark, end han er i dag. Knut er daglig leder af Den Sociale Skadestue, som han har været en del af i hele 25 år. Og det er ikke noget 8 til 16-job. Hver aften og nat står døren til skadestuen åben, og Knut og hans medarbejdere er klar til at tage imod alle, der har brug for hjælp på den ene eller anden måde. - Af hele mit hjerte - det har du fortjent Annette Fanø er ansat på Den Sociale Skadestue og har arbejdet sammen med Knut i 12 år. Hun har indstillet ham til Årets Nordjyde for det store arbejde, han gør som leder på Den Sociale Skadestue - og ikke mindst for måden, han gør det på. - Hans liv er flydende i forhold til at hjælpe andre. Det er lige fra hans privatliv og til, at han er sådan en pap-farfar. Han har stadig brugere, som han tager ind og støtter - brugere, som han besøger flere gange om året, og som ellers stort set er opgivet af systemet, fortæller Annette Fanø. - Han tager derud til jul med en lille julegave og igen til påske, siger hun, inden hun tøver. - Han er.. Ja, han er bare et helt unikt menneske. Annette Fanø stod klar med et diplom og en buket blomster, da TV2 Nord overraskede Knut med nyheden om, at han er nomineret til Årets Nordjyde. Meget bevæget sagde hun: - Værsgo Knut. Af hele mit hjerte: Det har du fortjent. Du er et stort menneske. Han skal have noget anerkendelse Det kunne dommerne på Årets Nordjyde også se, da de læste indstillingen af Knut Arild Gulbrandsen, og de var derfor ikke i tvivl om, at han skulle have én af de fem pladser som nomineret. - Han er virkelig en person, der gemmer sig i mængden. Og så alligevel ikke, lyder det fra Lasse Heidelbach. - Når man læser det, han bedriver, så er man ikke et sekund i tvivl om, at han skal have noget anerkendelse. Når folk 'får fat i sig selv' Udover sit job som daglig leder af Den Sociale Skadestue i Aalborg er Knut Arild Gulbrandsen landsformand for Offerrådgivningen. Al hans tid går således med at hjælpe andre - og hans telefon er altid åben. Det er hårdt arbejde, men Knut siger selv, at han får rigtig meget ud af det. - De gode historier og de oplevelser, hvor de 'får fat i sig selv' igen, det giver rigtig meget mening. Også i mit liv. Det er en meningsfuld ting at gøre. Knut har rundet de 60 år, så pensionsalderen er rykket tættere på - men han har ingen intentioner om at sætte tempoet ned. - Jeg kan ikke forestille mig, hvad jeg så skulle bruge mit liv på. Vinderen kåres i Frederikshavn Vinderen af Årets Nordjyde findes den 6. oktober i Arena Nord i Frederikshavn. Knut Arild Gulbrandsen er oppe mod fire meget kompetente modstandere i kampen om at blive Årets Nordjyde. Dem kan I møde ved at klikke på de fremhævede links herunder. Det er nordjyderne, der via SMS-afstemning kårer Årets Nordjyde. Afstemningen åbner først den 6. oktober klokken 19, og hvis du til den tid vil stemme på Knut Arild Gulbrandsen, så skriv SMS-koden TV2N 4 bag øret. KØB DIN BILLET TIL ÅRETS NORDJYDE

Referat:
Knut Arild Gulbrandsen er blandt de nominerede til Årets Nordjyde. I hele 25 år har han hjulpet nordjyder på Den Sociale Skadestue i Aalborg.